Eesti Instituut

Tänapäev

Instituudis töötavad inimesed on ametis kas Tallinna peamajas või instituudi välisesindustes Soomes ja Ungaris. "Rahvuskaaslaste programmi 2014–2020" raames on saadetud kolm eesti keele ja kultuuri õpetajat välismaa üldhariduskoolidesse. Instituudi sisulises töös osalevad autorid, toimetajad, toimetuskolleegiumide liikmed, kujundajad ja infotehnoloogiliste rakenduste loojad. 
Kodanikualgatusliku ühendusena toimiva Eesti Instituudi tegevuse alus on põhikiri. Instituudi tööd suunab liikmete üldkogu ning kolmeks aastaks valitav juhatus. Septembris 2017 valitud juhatusse kuuluvad Katrin Maiste (esimees), Liina Luhats ja Mart Meri. Mittetulundusühingus on 2017. aasta septembri seisuga 37 liiget. Eesti Instituut saab oma tegevuseks toetust riigieelarvest Kultuuriministeeriumi vahendusel. Sellele lisandub konkreetsete ettevõtmiste tarvis erinevatest allikatest laekuv sihtrahastus.
Eesti tutvustamiseks välismaal on Eesti Instituudi üks pikaajalisematest koostööpartneritest Välisministeerium. Eesti keele ja kultuuri välisõpet korraldatakse koostöös Haridus- ja teadusministeeriumiga.
Lisaks kultuuriürituste korraldamisele välismaal annab Eesti Instituut välja Eestit tutvustavaid infotrükiseid ja perioodiliste väljaannetena kunstiajakirja Estonian Art ning kirjandusajakirja Estonian Literary Magazine. Instituut haldab ainsat toimetatud ja paralleelselt eesti-, vene- ja ingliskeelset Eesti kultuurisündmuste kalendrit kultuur.info ning eesti-, vene- ja ingliskeelset Eesti-teemalist veebientsüklopeediat Estonica. 
Eesti Instituut on Euroopa Liidu rahvuslike kultuuriinstituutide koostöövõrgustiku EUNIC (European Union National Institutes for Culture) liige.
Instituudi tegevus lähtub Eesti vabaühenduste eetikakoodeksi põhimõtetest.

Eesti Instituut Soomes

Eesti Instituudi Soome filiaal on esimene Eesti kultuuriesindus välismaal. Filiaali avas Lennart Meri 10. oktoobril 1995. Hetkel asub Eesti Instituudi Soome esindus Helsingis Suvilahtis 2010. aastal avatud Eesti Majas, kus tegutsevad ka teised Eestit tutvustavad asutused.
Eesti Instituudi Soome filiaali tegevuse eesmärk on pakkuda Eestist huvitatud soomlastele ja Eestiga koostööd tegevatele asutustele parimat eesti kultuuri ning seeläbi tagada Soome ja Eesti kultuurisuhete mitmekülgne toimimine.

Eesti Instituut Ungaris

Eesti Instituudi Ungari esinduse tegevus põhineb valitsuse määrusel 130/1994 (X.14), mille on omavahel sõlminud Ungari Vabariik ja Eesti Vabariik. Eesti Instituudi Ungari esindust juhib täna Mónika Segesdi. Ungari esinduse loomise vajadus tekkis arvestades Ungaris ilmuvate eesti kirjanduse tõlgete hulka ja kvaliteeti.

Eesti Instituudi väljaanded

Eesti Instituut annab regulaarselt välja ajakirju Estonian Literary Magazine (ELM, alates 1995) ja Estonian Art (alates 1997). Eesti Instituut Soomes annab välja kirjandusantoloogiat Nippernaati ja Eesti Instituut Ungaris Breviariumit.  
Instituut tutvustab Eestit ka infotrükistega.  Aegade jooksul on valminud trükised, mis käsitlevad eesti keelt, Eesti ajalugu, laulupidusid, loodust, rahvariideid, kööki, mõisakultuuri, huumorit jpm. Neid on avaldatud  enam kui kümnes keeles.

Kultuur.info

Kultuur.info portaal on Eesti Instituudi hallatav veebipõhine kultuurisündmuste kalender, mis avab sissepääsu Eesti kultuurimaastikule. Veebiväravast siseneja leiab eest ainulaadse sündmustekalendri, mis kajastab nii Eesti suuremates kui ka väiksemates paikades toimuvaid kultuurisündmusi kogu nende mitmekesisuses. Kalendrit täiendab ülevaade Eesti kultuurisündmustest välismaal. Lisaks eesti keelele jagatakse portaalis sündmusinfot ka inglise ja vene keeles.
Kultuur.info portaalist leiab eesti kultuuri teejuhi, mis annab kultuurikorraldajatele ja laiemalt kõigile kultuurihuvilistele ülevaate Eesti kultuurimaastikul tegutsevatest asutustest, organisatsioonidest ja sündmuste toimumispaikadest. Andmebaas sisaldab üle 2000 kultuuriasutuse ja -organisatsiooni tutvustusi ja kontaktandmeid.
Alates 2014. a sügisest on portaalis avatud kultuuriblogi, kus avaldatakse kultuurisündmusi käsitlevaid toimetatud arvamusartikleid, täht- ja teemapäevadega seotud ülevaateid, intervjuusid, nädala sündmusesoovitusi jpm. Blogi on eesti, inglise ja vene keeles.